અમરીશ પુરી ગયા, ઓમ પુરીએ પણ વિદાય લીધી અને હવે પાણીપૂરી પણ જવું જવું કરે છે. અત્યંત કપરા દિવસો ચાલી રહ્યા છે. હાસ્ય નિષ્પન્ન કરવા માટે લેખકને પ્રાસ બેસાડવાની ફરજ પડે એનાથી વધુ કપરા દિવસો બીજા શું હોઈ શકે? પણ પાણીપૂરીની તબિયત આજકાલ ઠીક નથી એ પણ એટલી જ વસમી વાત છે. પાણીપૂરીએ કેટલાય લોકોને અડધી રાતે હૉસ્પિટલમાં દાખલ કર્યાના દાખલા ભલે હોય પણ હવે પાણીપૂરીને તાબડતોડ દાખલ કરવી પડે એવી સ્થિતિ છે. પાણીની તંગી માંડ દૂર થઈ ત્યાં પાણીપૂરીની તંગી સર્જાય એવી આશંકા સર્જાઈ છે.